可惜
作者：白玉蟾
朝代：宋

paragraphs: 人間何似神霄府，我今面目蒙塵土。
年來無夢到神霄，一度傷懷淚如雨。
風前無奈倚欄干，雪裏不堪聞杜宇。
此情欲訴有誰知，只有春風知我苦。
竹籬斷兮茆簷頹，桃花落兮猿聲哀。
白雲漠漠去無盡，青鳥杳杳何曾來。
不愁我死故自惜，有此枯骨知誰埋。
芳草連汀雨如織，春煙慘愁晝不開。
可惜可惜復可惜，幽懷欲吐不可得。
神霄有路平如掌，青雲可梯星可摘。
可惜袖中一卷書，可惜手中一枝筆。
南方有人無消息，對花對酒長相憶。